За изясняването на този термин се изтъква, че през Първата балканска война страната дава решаващ принос за победата на Балканския съюз над Османската империя, но през втората, Междусъюзническата война, търпи провал в усилията за национално обединение. С Букурещкия (28 юли) и Цариградския (16 септември 1913 г.) договор България губи голяма част от новозавладените територии, както и Южна Добруджа. Извоювани са малка част от Македония (Пиринският край) и излаз на Егейско море (Беломорска Тракия), но за сметка на значителни човешки (над 66 000 убити и умрели от болести и повече от 100 000 ранени), икономически и финансови (около 2 милиарда лева) загуби.